Osnovna škola Rajić, Rajić

Učiteljsko vijeće Osnovne škole Rajić na sjednici održanoj­­­­­­­­­­­­­­­­­­­­­­­­­­­­­­­­­­­­­­­­­­11.rujna 2013. utvrdilo je

ELEMENTE I KRITERIJE ZA OCJENJIVANJE VLADANJA UČENIKA

Vladanje učenika je ponašanje učenika na nastavnim i svim drugim oblicima odgojno-obrazovnog rada i praćenje:

1. ODNOSA PREMA RADU
2. ODNOSA PREMA UČENICIMA
3. ODNOSA PREMA UČITELJIMA I OSTALIM DJELATNICIMA
4. ODNOSA PREMA ŠKOLSKOJ IMOVINI TE DRUŠTVENOM I PRIRODNOM OKRUŽJU

1. Razredna vijeća će razmatrati ponašanje učenika te kroz navedene kriterije predložiti razredniku ocjenu iz vladanja.

2. Bilješke o ponašanju učenika u dnevnicima rada razrednih odjela pišu se u rubrici za napomene i posebne bilježnice . Treba ih voditi stručno, te jasno i razumljivo za roditelje i učenike. Bilješke sadrže podatke o učeniku (inicijale učenika) mjesto i vrijeme ponašanja/događaja, opis ponašanja i poduzetih mjera, te potpis osobe (razrednik, predmetni/dežurni učitelj, stručni suradnik) koja je uočila i upisala određeno ponašanje. Ne smiju vrijeđati niti etiketirati učenika. O njima roditelje informira razrednik.

3. Aktivnosti u procesu ocjenjivanja razvoja ponašanja učenika provode učitelji, razrednici i stručni suradnici transparentno, javno i kontinuirano, poštujući učenikovu osobnost i dajući svakomu učeniku jednaku priliku.

4. Načine, postupke i elemente ocjenjivanja vladanja učenika s teškoćama, koji savladavaju individualne programe i posebne kurikulume uključujući i vladanje, učitelji/stručni suradnici trebaju primjeriti teškoći i osobnosti učenika.

5. Razrednik zaključuje ocjenu vladanja učenika, uz mišljenje *Razrednoga vijeća*. U zapisniku sjednice toga *Razrednoga vijeća* razrednik upisuje uz odgovarajuću točku dnevnog reda napomenu „ocjene vladanja zaključio razrednik uz mišljenje i suglasnog *Razrednoga vijeća*“, tj. navodi po potrebi naglaske i zaključke iz rasprave o ocjeni vladanja za pojedinog učenika (ako ne postoji suglasnost oko ocjene).

Razrednik ima obavezu:

* 1. -na početku nastavne godine (na 1. satu razrednika, tj. na 1. roditeljskom sastanku) upoznati javno sve učenike i roditelje s elementima i mjerilima ocjenjivanja vladanja učenika
  2. -na kraju 1. polugodišta i na kraju nastavne godine (na zadnjem satu razrednika u polugodištu i na zadnjem satu razrednika na kraju nastavne godine) javno zaključiti i priopćiti, te obrazložiti ocjenu vladanja svakom učeniku, te u odgovarajuću rubriku *Dnevnika rada* za sat razrednika upisati „javno zaključivanje i priopćavanje ocjena vladanja učenika“
  3. -redovito informirati roditelje o vladanju učenika, dogovarati i poduzimati mjere za unaprjeđivanje vladanja učenika, te voditi brigu o tome da roditelj pravovremeno dobije informaciju koju će i zbog čega ocjenu vladanja imati njegovo dijete na kraju polugodišta, tj. nastavne godine.

6. Učenik ima pravo znati elemente, načine i postupke ocjenjivanja vladanja. Učenik je dužan pridržavati se svih pravila koja se odnose na načine i postupke ocjenjivanja, te na pravila ponašanja učenika u školi. Ukoliko se učenik ne pridržava pravila, učitelj/razrednik/stručni suradnik može predložiti određenu pedagošku mjeru razredniku, *Razrednome* ili *Učiteljskome vijeću*, koji mogu donijeti odluku o izricanju pedagoške mjere učeniku.

7. Roditelj ima pravo znati elemente, načine i postupke ocjenjivanja vladanja učenika. O načinima i postupcima ocjenjivanja vladanja roditelje informira razrednik na roditeljskim sastancima i individualnim informativnim razgovorima. Roditelji imaju pravo uputiti primjedbe, komentare i sugestije o ocjenjivanju vladanja učenika ravnatelju i/ili *Vijeću roditelja*.

8. Ravnatelj i stručni suradnici Škole dužni su tijekom nastavne godine pratiti provođenje odredbi navedenog *Pravilnika* koje se odnose na ocjenjivanje vladanja učenika. Ravnatelj je dužan razmotriti svaku pisanu predstavku roditelja ili *Vijeća roditelja* koja se odnosi na načine i postupke ocjenjivanja vladanja učenika i pisano odgovoriti najkasnije u roku od 15 dana od dana zaprimanja predstavke.

9. Elementi i mjerila ocjenjivanja vladanja učenika dostupni su učenicima i roditeljima na web stranici Škole.

10. Razrednik pri donošenju konačne ocjene iz vladanja učenika može koristiti predloženu tablicu

11. Pri ocjenjivanju vladanja učenika s teškoćama važno je voditi brigu o razvojnim fazama i eventualnim teškoćama koje utječu na ponašanje učenika.

1. Odnos prema radu

|  |  |  |
| --- | --- | --- |
| UZORNO | DOBRO | LOŠE |
| -redovito pohađa nastavu  -odgovoran odnos prema radu  -poštuje dogovorena pravila  -redovito nosi potreban pribor za rad i boravak u šk.  -prihvaća odgovornost za svoje postupke | -pohađa nastavu uz poneki izostanak  -prosječno svladava gradivo  -postavljena pravila uglavnom poštuje  -uglavnom nosi pribor i opremu  -ponekad ne prepoznaje odgovornost | -neredovito pohađa nastavu  -neodgovoran odnos prema radu  -ne poštuje dogovorena pravila  -u pravilu ne donosi pribor  -ne prihvaća odgovornost |

1. Odnos prema učenicima

|  |  |  |
| --- | --- | --- |
| UZORNO | DOBRO | LOŠE |
| -prijateljski odnos, pomaže drugima  -uljudno komunicira  -tolerantan, nenasilno rješava konflikte  -aktivno surađuje u timskom radu  -poštuje tuđa prava i pravo na različitost  -iskren je u otkrivanju počinitelja incidenta | -treba poticaj za prijateljski odnos i pomaganje  -ponekad vrijeđa, ismijava, psuje  -ponekad izaziva sukobe  -u timskom radu surađuje na poticaj  -uglavnom poštuje tuđa prava  -ponekad je spreman prebaciti krivicu na druge | učestalo ometa druge učenike  -često ugrožava, vrijeđa, psuje, nameće svoju volju  -učestalo izaziva sukobe, netolerantan  -ne poštuje pravila timskog rada  -ne poštuje tuđa prava  -ne surađuje u otkrivanju incidenta |

1. Odnos prema učiteljima i drugim djelatnicima

|  |  |  |
| --- | --- | --- |
| UZORNO | DOBRO | LOŠE |
| -ponaša se kulturno-prema svima  -uljuđeno komunicira sa svim djelatnicima škole  -izvršava postavljene zadatke | -ponekad se ne ponaša kulturno  -ponekad i prema ponekima iskazuje neuvažavanje  -ponekad ne izvrši tražene zadatke | -učestalo se ponaša nekulturno  -ne uvažava niti poštuje učitelje i teh. osoblje  -ne izvršava zadatke pretpostavljenih |

1. Odnos prema imovini škole te prirodnom i društvenom okruženju

|  |  |  |
| --- | --- | --- |
| UZORNO | DOBRO | LOŠE |
| -čuva imovinu  -doprinosi ugledu Škole  -poštuje zabranu nošenja nedozvoljenih sredstava  -društveno je i ekološki osviješten  -svojim postupcima daje pozitivan primjer drugima | - uglavnom čuva imovinu  -ponekad ponašanjem narušava ugled Škole  -djelomično poštuje zabranu nošenja nedozvoljenog  -na poticaj iskazuje ekološku osviještenost  -ne potiče ostale na pozitivne aktivnosti | - učestalo uništava imovinu  -narušava ugled škole gotovu u svim prigodama  -krši zabranu unošenja nedozvoljenih sredstava  -neosviješten društveno i ekološki  -svojim postupcima daje loš primjer |

**ZAVRŠNE ODREDBE**

**UZORNO VLADANJE** ima učenik za kojega uz navedene kriterije vrijedi sljedeće:

1. Učenik redovito poštuje Kućni red Škole te školska i razredna pravila u cijelosti.
2. Učenik nema izrečenu pedagošku mjeru tijekom tekuće nastavne godine.
3. Uzorno vladanje može imati učenik kojemu je izrečena pedagoška mjera Opomene i/ili Ukora, ali uz uvjet da je preuzeo odgovornost i popravio ponašanje zbog kojeg mu je izrečena mjera.
4. Učenik kojemu je izrečena Opomena i/ili Ukor, a koji nije preuzeo odgovornost za svoje ponašanje i ponavlja ponašanje zbog kojeg je dobio navedene pedagoške mjere, ne može imati uzorno vladanje.

**DOBRO VLADANJE** ima učenik za kojeg uz navedene kriterije vrijedi i sljedeće:

1. Učenik povremeno ne poštuje i krši Kućni red Škole te školska i razredna pravila.
2. Učeniku je tijekom nastavne godine izrečena pedagoška mjera Opomene i/ili Ukora, nakon čega učenik nije prihvatio odgovornost i nije popravio ponašanje zbog kojega mu je izrečena mjera.
3. Dobro vladanje može imati učenik kojemu je izrečena mjera Strogog ukora, ali uz uvjet da je učenik prihvatio odgovornost i popravio svoje ponašanje.
4. Učenik kojemu je izrečena mjera Ukora, a koji nije preuzeo odgovornost za svoje ponašanje i ponavlja ponašanje zbog kojega je dobio navedenu pedagošku mjeru, ne može imati dobro vladanje.

**LOŠE VLADANJE** ima učenik za kojeg uz navedene kriterije vrijedi sljedeće:

1. Učenik učestalo ne poštuje i krši Kućni red Škole te školska i razredna pravila.
2. Loše vladanje ima učenik kojemu je izrečena mjera Ukora, nakon čega učenik nije prihvatio odgovornost i nije popravio ponašanje zbog kojega mu je izrečena mjera.